Prokureur se Twitter-flater laat SA skaterDie bekende prokureur was in ‘n baadjie geklee, maar nie veel anders nie. (Foto: Twitter) ŉ Gewaagde foto van die menseregteprokureur Richard Spoor wat hy Woensdag glo per abuis op sy Twitter-profiel geplaas het, het sosialemediaplatforms aan die brand gehad. Die foto van die bekende prokureur – geklee in ŉ baadjie en niks anders nie – terwyl hy met ŉ stomende koffiebeker in die hand in ŉ tuin staan, is blitsig van die platform verwyder, maar nie voordat duisende mense Spoor eers heelwat meer intiem leer ken het nie. Suid-Afrikaners was oudergewoonte blitsig op hul stukke en het met Spoor se foto die spot gedryf. Hy is gou “The Spear” gedoop, ŉ klaarblyklike verwysing na ŉ gelyknamige en omstrede skildery deur die kunstenaar Brett Murray wat oudpres. Jacob Zuma, met sy geslagsdeel ontbloot, uitgebeeld het. Spoor het vroeër vanjaar ook opslae gemaak nadat hy op Twitter aangebied het om die oudpresident op ŉ pro bono-grondslag, met ander woorde kosteloos, te verteenwoordig. Die aanbod het gevolg nadat die lede van Zuma se regspan hulle voor die aanvang van sy korrupsieverhoor aan die saak onttrek het. Spoor het nie dadelik op Maroela Media se navraag gereageer nie. The Citizen berig volgens Spoor is die foto per abuis op Twitter geplaas en dadelik verwyder nadat hy sy fout besef het. Hy wou nie verder kommentaar lewer nie. Richard Spoor was trying to recreate The Spear … pic.twitter.com/vQaWtkXBtT — Ntsukumbini (@LoyisoSidimba) September 22, 2021